Sørlandschips

Sørlandschips er et norskprodusert potetgullmerke. Produksjonsanlegget ligger i Songdalen like vest for Kristiansand, i Vest-Agder. Potetene leveres oftest fra gårder på Sør- eller Østlandet eller Danmark. Sørlandschips eies av Scandza AS.

Ingredienser

Ingrediensene i en pose Sørlandschips med havsalt er «Poteter med skallet på, peanøttolje og havsalt.». Holdbarheten på chipsen er omkring 3,5 måneder fra pakkedato, og opp imot ett år fra potetenes innhøstingsdato.

Smak

Sørlandchips har en utpreget smak, i og med at potetene har skallet i behold når de blir stekt i peanøttolje. Dette gir chipsen en spesiell sprøhet og smak. Produktet markedsføres i fem forskjellige varianter. Havsalt er "originalen" og den mest populære; i tillegg finnes spansk paprika, havsalt med sitronpepper, og Crème Fraîche, charlottløk og et hint friske urter . I mai 2006 ble det lansert en ny variant; snill chili og lime, men denne er senere byttet ut med Tandori namnam.

Historisk bakgrunn

På chipsposen står det en lengre historie om opphavet til chipsen. Sannheten er at den er revidert til en kommersiell morsom historie. Det er slik at Rune Iversen (medeier og styreformann) bodde i Canada på 80- og begynnelsen av 90-tallet. Terje Marcussen, en venn av Iversen, besøkte Iversen på begynnelsen av 90-tallet. Iversen likte godt den canadiske chipsen "Miss Vickie's" (Canadiske Sørlandschips). Da Marcussen smakte på chipsen, kom han på en forretningsidé for det hjemlige markedet i Norge. Iversen kjente personlig gründeren av Miss Vickie's, Bill Kerr, som hjalp til med oppstarten av Sørlandschips i Norge. Som følge av manglende startkapital, var kapasiteten i produksjonen begrenset. I tillegg skulle det vise seg å være vanskeligere enn forventet å selge inn produktet til de lokale kjøpmennene. Gründerne av Sørlandschips kom da med en idé om at etterspørsel av produktet måtte skapes, selv om ikke butikkene solgte produktet. Ved å engasjere venner og familie, reiste de rundt til butikker på Sørlandet og etterspurte Sørlandschips. Etter hvert virket denne etterspørselen så stor på kjøpmennene at tok til seg produktet. De fikk også lokale kjøpmenn til å sette ut skåler med smaksprøver, noe som ga positive resultater. Dette dannet grunnlaget for Sørlandschips.
I 1998 ble det en fusjon mellom Charles Pettersen og Sørlandschips, for å gjøre distribusjon i Norge enklere. I 2005 ble bedriften solgt til det sveitsiske selskapet Valora Holding AG. 
I 2008 ble bedriften solgt til et stort amerikansk investeringsselskap. Sørlandschips har i dag en markedsandel på 20% av det totale chipsmarkedet i Norge.

Posen

Chipsposen gjennomgikk for noen år siden en større utseendeforandring, og salget gikk da kraftig opp, noe Sørlandschips er blitt kjent for i markedsføringsbransjen. Posen avbilder forskjellige chipsflak med påtegnede armer og ben, slik at de ser ut som strekmennesker. På forsiden står det «Sørlandschips» (delt over to linjer, uten bindestrek) med store bokstaver. På baksiden er den tidligere omtalte historien skrevet, og på de to sidene står det kontaktinformasjon og næringsinnhold. I senere tid har posene også
fått artige slagord som "Helt uten alkohol" og "Som vist på TV".

Andre produkter

Sørlandchips lanserte i 2019 sin egen melkesjokoladeplate.